Debate: Securing the objectives of the landing obligation under Article  of the common fisheries policy
Date: MONDAY, 17 MAY 2021
Speaker: Søren Gade
Country: Spain
Language: DA

Denne betænkning er som bekendt Parlamentets indspil til Kommissionens kommende evaluering af den fælles fiskeripolitik, og navnlig artikel 15 i den fælles fiskeripolitik, også kaldet landingsforpligtelsen. Landingsforpligtelsen har med god grund været meget omdiskuteret, og det på trods af, at intentionerne var gode og havde støtte fra alle aktører. Vi skal have et så bæredygtigt fiskeri som overhovedet muligt. Det er i virkeligheden essensen i det, man i 2013 prøvede at opnå ved at indføre landingsforpligtelsen. Desværre står landingsforpligtelsen i dag nogle gange i vejen for netop et bæredygtigt fiskeri. Reglerne er for rigide og virker ikke efter hensigten. Derfor er fiskeriet i dag helt afhængigt af undtagelser.  Implementeringen af landingsforpligtelsen har heller ikke været ubetinget god over hele Europa. Det giver desværre en række udfordringer i fiskeriet. Når vi har fælles regler, så skal vi også sørge for, at alle implementerer og håndhæver disse fælles regler. Jeg kommer fra et land, hvor mange fiskere føler, at de er underlagt strengere regler end deres kolleger i andre europæiske lande. Det kan jo ingen være tjent med. Derfor kommer betænkningen også med en del opfordringer til både medlemslandene og til Kommissionen. Vi skal blandt andet være langt bedre til at inddrage fiskerne. De er vores øjne og ører på havet. De har ekspertisen, og de har interesse i, at vores fiskeri er bæredygtigt, og at reglerne er indrettet på en måde, så de giver mening.  Betænkningen opfordrer også til, at mere selektive fangstformer støttes. Det skal vi blandt andet gøre ved at være hurtigere til at godkende nye fangstformer og ved at understøtte udviklingen af dem. Vi skal ligeledes belønne de fiskere, der driver udviklingen, og vigtigst af alt skal vi finde ud af, om landingsforpligtelsen rent faktisk virker. Derfor opfordrer vi Kommissionen til at iværksætte en grundig analyse af konsekvenserne af landingsforpligtelsen. Vi opfordrer ligeledes Kommissionen til at kigge på, hvordan landingsforpligtelsen kan forenkles og forbedres, for en ting er sikkert: den fungerer langt fra optimalt i dag. Det mest bekymrende er næsten, at vi ikke ved, om landingsforpligtelsen overhovedet har virket efter hensigten. Derfor fremhæver betænkningen også, at der ikke er videnskabeligt belæg for, at landingsforpligtelsen har ført til færre uønskede fangster.  Lad mig til sidst komme med en opfordring til Kommissionen. Vores fiskeri har aldrig været mere presset, delvist på grund af Kommissionens ringe forhandlinger på kvoteområdet, delvist på grund af brexit, men også på grund af alt det administrative bøvl, vi lægger ned over fiskeriet i Europa. Lad os nu for en gangs skyld prøve at gøre livet lettere for vores fiskere. Husk på, at meget fiskeri i dag er meget mere bæredygtigt, end det har været længe. Det burde vi anerkende og belønne. Det skal ikke straffes med flere regler og begrænsninger og administrativt bøvl. Så når den fælles fiskeripolitik nu skal evalueres, er det mit stille naive håb, at det for en gangs skyld ikke ender med endnu en bunke begrænsninger, øget overvågning, mere rapportering og flere regler for vores fiskere. Det er et trængt erhverv, og vi har en forpligtelse til at lytte til deres opråb. Vi har en forpligtelse til kun at pålægge regler, der giver mening og rent faktisk kan efterleves.